**SO 04 – AREÁLOVÉ OPLOTENIE**

ZÁKLADNÉ ÚDAJE

STAVBA : Rekonštrukcia Areálu ZŠ s materskou školou Spartakovská v Trnave

MIESTO STAVBY : Trnava, RN C č. 5671/98

STUPEŇ PD : DRS

INVESTOR : Mesto Trnava, Hlavná č. 1, 917 71 Trnava

OBJEKT : SO-04 Areálové oplotenie

Účel stavby, zhodnotenie súčasného stavu:

Predmetom SO je vytvorenie nových vstupov do areálu školy a to zo severnej resp. južnej strany a taktiež zatraktívnenie existujúceho oplotenia pri hlavnom – juhovýchodnom vstupe.

. Predmetný pozemok nie je ovplyvnený ochrannými pásmami alebo chránenými územiami. Zámer nie je v kolízii s územnou ani druhovou ochranou prírody a krajiny, územím nevedú žiadne podzemné ani nadzemné vedenia, ktoré by mohli byť rekonštrukciou zasiahnuté resp. ohrozené.

Zoznam výkresov SO 04:

|  |  |
| --- | --- |
| 4.1 | Detaily "pastelkového" oplotenia pri hlavnom vstupe |
| 4.2 | Detaily navrhovanej vstupnej brány votknutej do existujúceho oplotenia v SZ rohu areálu ZŠ |
| 4.3 | Detaily navrhovanej vstupnej brány votknutej do existujúceho oplotenia v JZ rohu areálu ZŠ |

Existujúce areálové oplotenie prejde v rámci rekonštrukcie areálu nasledovnými zmenami:

- z južnej ako aj severnej strany bude plot otvorený z dôvodu nových vstupov do areálu (viď výkres 04.2 a 04.3)

- hlavný vstup bude oživený farebnými „pastelkami“ (výkres 04.1)

- krídla existujúcej hlavnej príjazdovej brány v južnej časti sa v súčasnosti otvárajú smerom dovnútra areálu, vzhľadom na novonaplánované stojiská pre odpadné nádoby v tesnej blízkosti plota resp. brán, bude však nutné otváranie zmeniť za opačné a otvárať krídla brány smerom von. (Priestorovo je opačné otváranie v poriadku – plochy zelene na oboch stranách.)

SO 04.1 Pastelkový plot pri hlavnom vstupe (viď výkres 4.1)

Navrhovaná úprava plotu spočíva v umeleckom dotvorení existujúceho oceľového plotu z agátových vyfrézovaných guľatín o priemere 150mm a dĺžke 1613mm ktoré budú v hornej časti kónicky zúžené tak, aby stvárňovali veľké farebné pastelky. Keďže má plot cca 5cm výškové odskoky podmurovky, tak pastelky v hornej časti budú v rovine a v spodnej sa budú prispôsobovať týmto odskokom tak, aby spodná časť pastelky bola zarovno súčasnej výplne plotu.

Farby ceruziek/pasteliek sú opakujúce sa farby dúhy červená (vonkajšia strana), oranžová, žltá, zelená, modrá, tmavomodrá (indigo) a fialová.

Kotvenie drevených prvkov na existujúce oceľové pole plotu bude jednoduchým priskrutkovaním samoreznými skrutkami s podložkami z vnútornej strany plotu cez vyvŕtané 6mm otvory v ráme pôvodnej oceľovej výplne plotu.

Koly sa nebudú upevňovať na bránu, táto bude len v identických farbách opatrená farebným náterom. Okrem stĺpikov oceľových polí bude natretá aj spodná plná časť plechovej výplne – v 15cm farebných pásoch. (viď aj vizualizácia č.3)

Celková dĺžka riešeného oplotenia (vrátane bránky) na danom území je ca. 41 m.

SO 04.2 a SO 04.3 Vstupné bránky (viď výkres 4.2 a 4.3)

Novo navrhnutá bránka v severnej časti oplotenia pri rampe smerom k poliklinike je navrhnutá v 3. poli plotu od severozápadného rohu oplotenia, kde sa otvor vytvorí orezaním oceľovej výplne plotu (spomínaného 3.poľa) a vyrezaním murovanej podmurovky plotu tak, aby ostalo 150mm od súčasného terénu nakoľko terén vo vnútri školy je o týchto 150mm vyšší, ako terén pri novobudovanom vstupe do areálu.

Novonavrhnutá bránka v južnej časti oplotenia, pri zimnom štadióne je navrhnutá tak, že sa otvor vytvorí orezaním oceľovej výplne 20.veľkého poľa (od juhozápadného rohu oplotenia) plotu a vyrezaním murovanej podmurovky plotu.

Samotná bránka sa vyrobí z odrezanej výplne plotu, ktorá sa pozdĺžne prereže a vytvoria sa tak 2 krídla bránky. Tieto sa zváraním doplnia rámom a plechovou výplňou tak, ako je to znázornené na technickom výkrese (viď výkres 4.2 resp.4.3)

Všetky oceľové časti plotu sa následne obrúsia a ošetria základnou a 2 vrstvami povrchového ochranného náteru. Bránka sa k existujúcemu plotu pripevní identickým spôsobom, ako bol plotový dielec pred odrezaním resp. ako sú ostatné existujúce plotové polia. Múr sa v mieste rezu očistí, napenetruje hĺbkovou penetráciou a osieťuje s flexibilným lepidlom. Po zaschnutí stavebného lepidla sa nanesie vápenno-cementová omietka a natrie sa náterom tak, aby vzniklo plynulé prepojenie so starou časťou plotu. Brána je ďalej doplnená o dolné kotvenie/závesy pre otváranie krídel a zámok s kľučkou.

Bezpečnosť pri práci

Všetky práce musia byť uskutočnené v súlade s platnými predpismi o bezpečnosti práce a ochrane zdravia pri práci, a to najmä v súlade so:

* zákonom č. 124/2006 Z. z. o bezpečnosti a ochrane zdravia pri práci v znení neskorších predpisov,
* vyhláškou č. 147/12013. ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností,
* nariadením vlády č. 396/2006 Z. z., o minimálnych bezpečnostných a zdravotných požiadavkách na stavenisko,
* vyhláškou č. 508/2009 Z. z. na zaistenie bezpečnosti a ochrany zdravia pri práci a bezpečnosti technických zariadení,
* nariadením vlády SR č. 387/2006 Z. z. o požiadavke na zaistenie bezpečnostného a zdravotného označenia pri práci.

Upozorňujeme, že na tomto stavenisku a stavbe sa vyskytujú aj práce zaradené do skupiny prác s osobitným nebezpečenstvom. Sú to najmä práce:

* zemné pri ktorých hrozí nebezpečenstvo zasypania, ohrozenie strojmi a dopravnými prostriedkami (výkopy rýh inžinierskych sietí, práca v dosahu zemných strojov, doprava výkopku a pod.),
* vo výškach (možnosť pádu z výšky, pádu materiálu, dopravné ohrozenie, práca žeriava, atď.).

Okrem skôr uvedeného upozornenia je nevyhnutné rešpektovať všeobecne

platné zásady, podľa ktorých je potrebné najmä:

* pred začatím zemných prác vyznačiť všetky podzemné vedenia inžinierskych sietí na teréne s udaním hĺbky ich uloženia a ochranných pásiem. Pracovníci, ktorí budú tieto práce vykonávať musia byť o tom informovaní,
* ryhy a stavebné jamy vo väčších hĺbkach ako 1,3 m dostatočne zabezpečiť pažením proti zosuvu, ohradiť a na verejných komunikáciách aj opatriť príslušnými dopravnými značkami, prekryť oceľovými platňami s dostatočnou únosnosťou. Pri zníženej viditeľnosti je potrebné nebezpečné miesta zabezpečiť výstražným osvetlením. Pre chodcov treba uvažovať s umiestnením lávky cez ryhu,
* zabezpečiť pri výjazde áut zo staveniska čistenie vozidiel tak, aby nedošlo k znečisteniu verejných komunikácií. Prístupové komunikácie, pracovné plochy a pod. sa musia po celý čas výstavby na stavenisku udržiavať v bezpečnom stave.

Zhotoviteľ zabezpečí dodržanie zásad protipožiarnej ochrany, najmä zákona č. 314/2001 Z. z. a vyhlášky č. 94/2004 Z. z. Obytné kontajnery zariadenia staveniska budú vybavené hasiacimi prístrojmi podľa požiarnych predpisov. Únikové cesty budú vyznačené a trvalo voľné.